b'\n_START_ARTICLE_\nBronius Bru\xc5\xbeas\n_START_PARAGRAPH_\nBronius Bru\xc5\xbeas (g. 1941 m. kovo 25 d. Roki\xc5\xa1kyje) \xe2\x80\x93 Lietuvos dailininkas vitra\xc5\xbeistas.\n_START_SECTION_\nBiografija\n_START_PARAGRAPH_\n1967 m. baig\xc4\x97 Lietuvos dail\xc4\x97s institut\xc4\x85. 1969\xe2\x80\x931985 m. dirbo \xe2\x80\x9eDail\xc4\x97s\xe2\x80\x9c kombinate, 1985\xe2\x80\x931997 m. Skulpt\xc5\xabros ir monumentaliosios dail\xc4\x97s studijoje Vilniuje. Nuo 1990 m. Vilniaus dail\xc4\x97s akademijos d\xc4\x97stytojas, nuo 1993 m. docentas.\n_START_SECTION_\nK\xc5\xabryba\n_START_PARAGRAPH_\nSuk\xc5\xabr\xc4\x97 vitra\xc5\xbe\xc5\xb3 miniati\xc5\xabr\xc5\xb3, temini\xc5\xb3 ir dekoratyvini\xc5\xb3 vitra\xc5\xbe\xc5\xb3 daugiau, kaip 60 pastat\xc5\xb3 interjerams Lietuvoje (ciklas \xe2\x80\x9eLietuvos medicinos istorija\xe2\x80\x9c Vilniaus Raudonojo Kry\xc5\xbeiaus ligonin\xc4\x97je, 1974 m., vitra\xc5\xbeas Lietuvos moksl\xc5\xb3 akademijos bibliotekoje, 1979 m., vitra\xc5\xbe\xc5\xb3 ciklai Jaunimo teatre, 1982 m., Lietuvos Respublikos kult\xc5\xabros ministerijoje, 1985 m., Vilniaus arkikatedroje, 1989 m., Did\xc5\xbeiosios Britanijos, Vatikano, Ukrainos ambasadose Vilniuje, 1990\xe2\x80\x931996 m., \xc5\xa0v\xc4\x8d. Trejyb\xc4\x97s ba\xc5\xbeny\xc4\x8dioje (Panev\xc4\x97\xc5\xbeys), 1991 m.), K\xc5\xablup\xc4\x97n\xc5\xb3 ba\xc5\xbeny\xc4\x8dioje (Kretingos raj.) ir u\xc5\xbesienyje \xe2\x80\x93 priva\xc4\x8diuose interjeruose \xc4\x8cikagoje, Bostone, Helsinkyje, Var\xc5\xa1uvoje, 1989\xe2\x80\x932000 m., \xc5\xa0v. Jurgio ba\xc5\xbeny\xc4\x8dioje Var\xc5\xa1uvoje, 1993\xe2\x80\x932001 m., Lietuvos Respublikos ambasadoje Maskvoje, 1994 m.)._NEWLINE_Vitra\xc5\xbeai i\xc5\xa1 plono spalvoto stiklo, sujungto \xc5\xa1vinu, apr\xc4\x97minti geometriniu ar augaliniu ornamentu, susieti su architekt\xc5\xabra stiliumi ir motyvais. K\xc5\xabriniai daugiausia istorin\xc4\x97s tematikos, t. p. portretai. B\xc5\xabdinga herojin\xc4\x97 patetika, dinami\xc5\xa1kas form\xc5\xb3 ritmas.'